李曾伯
过涪州怀伊川涪翁两先生
昌黎昔作潮州游，潮人百世称名州。
又闻柳州柳子厚，柳人至今爱其柳。
二公皆以人鸣唐，所至不偶为异常。
卒今江海流落地，化作文物声名乡。
涪南僻在巴子国，地绝中州少人物。
天将儒道淑是邦，曾向先朝处羁客。
河南夫子间世贤，山谷老叟人间仙。
一时辙迹相继至，顿使光价增山川。
尝嗟道从孟轲死，一贯谁能接原委。
又嗟诗自杜甫亡，四海谁能造诗垒。
幸生伊洛续圣传，鸢鱼遂复穷天渊。
从而江右振余响，清庙又得存遗弦。
今踰元佑二百载，草木涪人尚知爱。
文章性命虽匪倖，气象风流久皆在。
惜乎两公生盛时，下与屈贾同驱驰。
涪人则幸公不幸，天下应怨涪人私。